Stensland: - Aldri vært så stor interesse som nå
Det er blitt gjort mange mer eller mindre vellykkede forsøk på å få norske fotballtilskuere opp fra sofaen til tribunene. Men nå, etter EM-suksessen i Sverige i sommer, har det norske kvinnelandslaget valgt det enkleste grepet foran VM-kvalifiseringen, som starter hjemme på onsdag: gratis inngang til alle. I disse dager er kvinnelandslaget på frierferd i Oslo-området. I Oslo sentrum, på TV, hos bedrifter og barneskoler. Alt for å flest mulig mennesker til Ullevaal Stadion for å se lagets første VM-kvalikkamp - mot Belgia. Tirsdag formiddag var landslagsjentene Ingvild Stensland og Caroline Graham Hansen på Tåsen barneskole for å sanke tilskuere. Det ble en svært hektisk affære for duoen som hadde flust av gratisbilletter med seg, ikke ulikt to rødruss med russekort på en barneskole i starten av mai.- Jeg har aldri opplevd at kvinnelandslaget har vært så populært som nå. Det er deilig og viktig for jentene, sier Stensland til VG, som har vært på det norske landslaget i ti år nå. På Tåsen-skolen hilste hundrevis av unger på Stensland og Graham Hansen, og det var tydelig at de var oppdaterte på kvinnelandslaget. - Det var mange som sa at de var lei seg etter at vi tapte EM-finalen. Det viser jo at det følger med oss, sier landslagskapteinen. Hun mener det er to ting som kan gjøre at Ullevaal-kampen blir en suksess publikumsmessig. - Sølv-effekten fra i sommer og publikumsfrieri vi holder på med nå. Klarer vi å få 5000 til å møte opp på Ullevaal, er jeg storfornøyd.Leder for toppfotballen for kvinner, Heidi Støre velger å snu litt på ønsket om antall publikummere. - Jeg blir skuffet, selv om det ikke er lov å si, hvis det ikke kommer flere enn 2500. Men jeg tror det blir mer enn det, sier Støre. Hun er enig i at norsk kvinnefotball er i vinden som aldri før. - Etter EM i sommer fikk vi vist det norske folk at kvinnelandslaget er et produkt som leverer, ikke bare søte jenter med fine smil. Signaleffekten av at jentene skal spille på Ullevaal er også uvurderlig. Vi er arbeider bevisst for å holde oppmerksomheten oppe etter EM.For Graham Hansen var besøket på Tåsen barneskole ekstra spesielt. Det var nemlig her Tyresö-spilleren begynte skolegangen, og la grunnlaget for den videre fotballkarrieren. - Det er utrolig hyggelig å være tilbake her igjen. Jeg håper jeg har overbevist noen til å komme på Belgia-kampen, sier 18-åringen. Det skal Graham Hansen og de andre landslagsjentene ikke se bort i fra, etter tilbakemeldingene fra ungene å dømme. - Men nå er det opp til dem. Vi har gjort vårt, avslutter hun.
Landslagsjentene surfer på sølv-effekten etter sommerens EM. Veteran Ingvild Stensland (32) har aldri opplevd lignende interesse. Caroline Graham Hansen (18) er overveldet.